CELEX: C2005/217/107
Language: el
Date: 2005-09-03 00:00:00
Title: Υπόθεση T-251/05: Προσφυγή της Mediocurso — Estabelecimento de Ensino Particular, S.A., κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/51
            
         Προσφυγή της Mediocurso — Estabelecimento de Ensino Particular, S.A., κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2005
   (Υπόθεση T-251/05)
   (2005/C 217/107)
   Γλώσσα διαδικασίας: η πορτογαλική
   Η Mediocurso — Estabelecimento de Ensino Particular, S.A., με έδρα τη Λισσαβόνα (Πορτογαλία), εκπροσωπούμενη από τους δικηγόρους C. Botelho Moniz και E. Maia Cadete, άσκησε ενώπιον του Πρωτοδικείου των Ευρωπαϊκών Κοινοτήτων, την 1η Ιουλίου 2005, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση C(2005)1236 της Επιτροπής των Ευρωπαϊκών Κοινοτήτων, της 14ης Απριλίου 2005, «περί μειώσεως του ποσού της συνδρομής που είχε χορηγήσει το Ευρωπαϊκό Κοινωνικό Ταμείο στον φορέα» Mediocurso — Estabelecimento de Ensino Particular, Lda. «με την απόφαση της Επιτροπής C(89)0570 της 22ας Μαρτίου 1989»·
            
         
               2.
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Παράβαση ουσιωδών τύπων, λόγω μη τηρήσεως της τυπικής διαδικασίας εκδόσεως αποφάσεως της Επιτροπής και λόγω ανεπαρκούς αιτιολογίας της προσβαλλομένης αποφάσεως·
   παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης, καθόσον η προσβαλλόμενη πράξη αφίσταται, σε κατεύθυνση δυσμενή για την προσφεύγουσα, από την προηγηθείσα πράξη, η οποία βεβαίωνε ότι τα στοιχεία που είχε υποβάλει η προσφεύγουσα με την αίτηση πληρωμής υπολοίπου ήσαν, πραγματικώς και λογιστικώς, ακριβή·
   πρόδηλη πλάνη κατά την εκτίμηση των σχετικών με τις δαπάνες δικαιολογητικών εγγράφων που προσκόμισε η προσφεύγουσα, και
   παραβίαση της αρχής της αναλογικότητας, όσον αφορά τους νομικούς και πραγματικούς ισχυρισμούς που προβάλλονται προς αιτιολόγηση της μειώσεως της συνδρομής, περί της οποίας διαλαμβάνει η προσβαλλόμενη απόφαση.